**Pocsaj Nagyközség Önkormányzata Képviselő-testületének 14/2022. (X. 26.) önkormányzati rendelete**

**a közterület elnevezésről és a házszámozás szabályairól**

Pocsaj Nagyközség Önkormányzat képviselő-testülete, Magyarország helyi önkormányzatairól szóló 2011. évi CLXXXIX. törvény 51. §. (5) bekezdésében és 143. § (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában meghatározott feladatkörében eljárva a következőket rendeli el:

**I. ÁLTALÁNOS RENDELKEZÉSEK**

**1. §**

(1) A rendelet célja, hogy a közterületek elnevezésének és a házszám-megállapításnak az egységes rendjét biztosítsa, és ennek során érvényesítse a helyi sajátosságokat, illetve az igazgatási, földrajzi, történelmi, közlekedési- tájékozódási és nyelvhelyességi szempontokat.

(2) Pocsaj nagyközség közigazgatási területén új közterületet elnevezni, új házszámot megállapítani, a korábban megállapított közterületnevet és házszámot megváltoztatni csak e rendelet szabályai szerint lehet.

**2. §**

E rendelet alkalmazásában:

*a)* [[1]](#footnote-2)*Közterület*: közhasználatra szolgáló minden olyan állami vagy önkormányzati tulajdonban álló földterület, amelyet az ingatlan-nyilvántartás ekként tart nyilván.

*b)* [[2]](#footnote-3)*Közterületnév*: az ingatlan-nyilvántartásban nyilvántartott közterületnek a központi címregiszterről és a címkezelésről szóló kormányrendeletben meghatározott közterület jelleget is tartalmazó neve;

*c)* [[3]](#footnote-4)*Házszám:* a telek egyedi azonosítására szolgáló megjelölés.

**II. A KÖZTERÜLETEK ELNEVEZÉSÉRE VONATKOZÓ SZABÁLYOK**

**3. §**

(1)[[4]](#footnote-5) Pocsaj Nagyközség belterületi és olyan külterületi közterületeit el kell nevezni, amely olyan ingatlanhoz vezet, amelyen az épített környezet alakításáról és védelméről szóló törvény szerinti épület található.

(2) A közterület elnevezése előtagként a közterület nevéből, és utótagként a közterület jellegére utaló meghatározásból (út, utca, tér, köz, sor stb.) áll.

(3) A közterületek elnevezésénél figyelemmel kell lenni a helyi kulturális, természeti vagy történelmi értékekre, sajátosságokra, a magyar nyelvhelyesség követelményeire, továbbá arra, hogy az elnevezés közérthető legyen.

(4) A település közigazgatási területén több azonos elnevezésű közterület nem lehet.

(5) Az újonnan létesített közterület nevét a közterületnek a földhivatali ingatlan-nyilvántartásban történő bejegyzését követő egy éven belül meg kell állapítani.

(6) Ha egy közterület településrendezés, beépítés következtében két vagy több részre tagozódik, egységes közterületként megszűnik és – az elkülönüléstől számított egy éven belül – új nevet kell adni a közterületnek.

(7) A közterület nevének megváltoztatására a közterület elnevezésére vonatkozó szabályokat kell alkalmazni.

**4. §**

(1) A közterületek elnevezésére, illetve annak megváltoztatására irányuló eljárás írásbeli kezdeményezés alapján vagy hivatalból indulhat.

(2) A közterületek nevének megállapítása és megváltoztatása Pocsaj Nagyközség Önkormányzat képviselő-testületének hatáskörébe tartozik.

(3) A közterület elnevezéséről szóló döntést a helyben szokásos módon – az önkormányzat hivatalának hirdetőtábláján, valamint a helyben szokásos módon – közzé kell tenni.

**5. §**

(1) A közterületi névtábla kihelyezése, karbantartása és pótlása az önkormányzat feladata.

(2) A közterületi névtáblákat jól látható, az eligazodást, tájékoztatást segítő helyen, a helyszíni adottságok figyelembevételével kell elhelyezni.

(3) A régi elnevezést feltüntető névtáblákat a változásról szóló döntést követő 1 évig átlós vonallal áthúzva az eredeti helyén kell hagyni. Az új elnevezést feltüntető névtáblákat közvetlenül a régi mellett kell elhelyezni.

**5/A. §[[5]](#footnote-6)**

(1) Személyről utcát elnevezni halála után, legalább 10 év elmúltával lehet.

(2) Az utcanév előtagjának meg kell egyeznie a személy által használt családi és utónévvel.

(3) Kizárólag a családi nevet alkalmazni csak akkor szabad, ha a névadó személyiség így is, vagy csak így ismert, illetve az elnevezés egy családról történik.

(4) Ha a névadó személy foglalkozása, hivatása vagy egyéb ismertető jegye szorosan kapcsolódik a személynévhez, akkor ez az utcanévben is feltüntethető.

(5) Közterület élő személyről nem nevezhető el.

**5/B. §[[6]](#footnote-7)**

(1) Utcaelnevezéssel emléket állítani olyan magyar személynek lehet,

*a)* akinek közismert tevékenysége a nemzet történelmében kiemelkedő jelentőségű volt és személyi közmegbecsülésnek örvend,

*b)* aki a tudomány, művelődés, sport vagy a társadalmi élet egyéb területén kimagaslóan jelentőset tett vagy alkotott, és ezáltal személyének emléke megőrzésre méltó,

c)akinek Pocsaj település életében, történetében kiemelkedő szerepe volt, tevékenységével hozzájárult a község fejlődéséhez.

(2) Utcát elnevezni olyan nem magyar személyről is lehet, akinek élete, munkássága az emberiség egyetemes történelmében kiemelkedő jelentőségű volt.

**III. A HÁZSZÁM MEGÁLLAPÍTÁSÁRA VONATKOZÓ SZABÁLYOK**

**6. §**

(1) A névvel ellátott közterületeken az ingatlanokat házszámmal kell ellátni. A közterületen több ingatlan azonos számmal nem jelölhető.

(2)[[7]](#footnote-8) Külterületi ingatlant helyrajzi számmal kell jelölni.

(3) A közterület házszám-megállapítását úgy kell elvégezni, hogy a számok a település központjától kifelé haladva 1-től kezdődően növekedjenek és az utca bal oldalán a páros, jobb oldalán a páratlan számok legyenek. Amennyiben ez a megoldás nem alkalmazható, az érintett közterület számozását a magasabb rendű közút irányából kell megkezdeni.

(4) A csak egyoldalon beépíthető közterület házszám-megállapítása 1-től kezdődően folyamatosan is történhet.

(5) Terek esetén a házszám-megállapítás 1-től kezdődően folyamatosan, az óramutató járásával megegyezően alakítandó ki.

(6) Saroktelek esetében csak annak az oldalnak kell házszámot megállapítani, amelyen a gyalogos közlekedésre alkalmas kapubejárat van.

(7) Tömbtelken kialakított többszintes épületeknél minden lépcsőházat önálló házszámmal kell ellátni.

**7. §**

(1) Az ingatlanok számozására arab számokat kell használni. Kisegítő jelzésként alátöréssel a magyar ABC ékezet nélküli betűi vagy arab számok is alkalmazhatóak.

(2) Telekfelosztás során keletkező új helyrajzi számú ingatlanok esetén a kisebb számú ingatlan marad az eredeti számon, a további ingatlanok számozását pedig alátöréssel a magyar ABC ékezet nélküli nagybetűinek alkalmazásával kell elvégezni.

(3) Telekegyesítés után az ingatlanok házszámát össze kell vonni. A házszámot úgy kell feltüntetni, hogy az egyesítés előtti legalacsonyabb és legmagasabb számot kötőjellel kell összekötni.

(4) Ha az ingatlanon újabb lakások létesülnek, akkor a többlakásos épület házszámának megállapítását úgy kell elvégezni, hogy meglévő házszámot meghagyva alátöréssel, a magyar ABC ékezet nélküli kisbetűivel kell az új lakásokat ellátni.

**8. §**

(1) Az ingatlan házszámát a jegyző határozattal állapítja meg.

(2) A házszám-megállapításra irányuló eljárás írásbeli kezdeményezés alapján vagy hivatalból indulhat.

(3) Több ingatlant érintő házszám-megállapítás közterületenként egy határozatban történik.

(4) A házszám megállapításáról szóló határozatot az érintett ingatlannal rendelkezni jogosultakon túl közölni kell az ingatlannal közvetlenül határos ingatlan tulajdonosaival, továbbá az ingatlan- vagy lakcímnyilvántartó hatóságokkal.

(5) A házszám-megállapítására az általános közigazgatási rendtartásról szóló törvény rendelkezéseit kell alkalmazni.

**9. §**

Az ingatlan tulajdonosa köteles az ingatlan házszámát, vagy – amennyiben az ingatlan más módon egyértelműen nem azonosítható – helyrajzi számát (továbbiakban együtt: házszámjelölés) az ingatlan utcafronti kerítésén, házfalán, vagy külön tartószerkezeten, a közterületről jól látható módon kihelyezni vagy azonosításra alkalmas más módon feltüntetni.

**IV. ZÁRÓ RENDELKEZÉSEK**

**10. §**

(1) E rendelet hatálybalépése a rendelet hatálybalépésekor már meglevő ingatlanok házszámozását – a (3)-(4) bekezdésben foglalt kivétellel - nem érinti.

(2) A már megállapított házszámok megváltoztatására csak indokolt esetben, olyan rendezetlen állapot megszüntetése érdekében kerülhet sor, amely az ingatlanok azonosítását akadályozzák.

(3) A személyiadat- és lakcímnyilvántartásban azonos házszámon lévő, több helyrajzi szám alá tartozó ingatlanok esetén a házszámozást a 7. § rendelkezései alapján az érintett kérelmére vagy hivatalból el kell végezni.

**11. §**

Ez a rendelet a kihirdetését követő napon lép hatályba.

1. A 2. § a) pontja a Pocsaj Nagyközség Önkormányzata Képviselő-testületének 1/2023. (II. 24.) önkormányzati rendelete 1. §-ával megállapított szöveg. [↑](#footnote-ref-2)
2. A 2. § b) pontja a Pocsaj Nagyközség Önkormányzata Képviselő-testületének 1/2023. (II. 24.) önkormányzati rendelete 1. §-ával megállapított szöveg. [↑](#footnote-ref-3)
3. A 2. § c) pontja a Pocsaj Nagyközség Önkormányzata Képviselő-testületének 1/2023. (II. 24.) önkormányzati rendelete 1. §-ával megállapított szöveg. [↑](#footnote-ref-4)
4. A 3. § (1) bekezdése a Pocsaj Nagyközség Önkormányzata Képviselő-testületének 1/2023. (II. 24.) önkormányzati rendelete 2. §-ával megállapított szöveg. [↑](#footnote-ref-5)
5. Az 5/A. §-t a Pocsaj Nagyközség Önkormányzata Képviselő-testületének 1/2023. (II. 24.) önkormányzati rendelete 3. §-a iktatta be. [↑](#footnote-ref-6)
6. Az 5/B. §-t a Pocsaj Nagyközség Önkormányzata Képviselő-testületének 1/2023. (II. 24.) önkormányzati rendelete 3. §-a iktatta be. [↑](#footnote-ref-7)
7. A 6. § (2) bekezdése a Pocsaj Nagyközség Önkormányzata Képviselő-testületének 1/2023. (II. 24.) önkormányzati rendelete 4. §-ával megállapított szöveg. [↑](#footnote-ref-8)